Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ με την οποία εξουσιοδοτείται η Δανία να εφαρμόσει διαφοροποιημένο συντελεστή ειδικού φόρου κατανάλωσης επί του βαρέως μαζούτ και του πετρελαίου οικιακής χρήσεως που χρησιμοποιούνται από ορισμένες επιχειρήσεις, σύμφωνα με το άρθρο 8 παράγραφος 4 της οδηγίας 92/81/ΕΟΚ

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. ΥΠΟΒΟΛΗ ΤΗΣ ΑΙΤΗΣΗΣ

Με επιστολή της 2ας Αυγούστου 2001, η Δανία υπέβαλε, σύμφωνα με το άρθρο 8 παράγραφος 4 της οδηγίας 92/81/ΕΟΚ του Συμβουλίου της 19ης Οκτωβρίου 1992 [1] για την εναρμόνιση των διαρθρώσεων των ειδικών φόρων κατανάλωσης που επιβάλλονται στα πετρελαιοειδή, αίτηση εξουσιοδότησης για την εφαρμογή διαφοροποιημένου συντελεστή ειδικού φόρου κατανάλωσης επί του βαρέως μαζούτ και του πετρελαίου οικιακής χρήσεως που χρησιμοποιούνται από ενεργοβόρες βιομηχανίες για σκοπούς θέρμανσης και την παραγωγή θερμού ύδατος χρήσης. Μετά από αίτημα προσκόμισης συμπληρωματικών πληροφοριών, οι τελευταίες πληροφορίες που απαιτούνται για την εξέταση του φακέλου λήφθηκαν από την Επιτροπή στις 11 Οκτωβρίου 2001.

[1] ΕΕ αριθ. L 316 της 31.10.1992, σ. 12, οδηγία όπως τροποποιήθηκε τελευταία με την οδηγία 94/74/ΕΚ (ΕΕ L 365 της 31.12.1994, σ. 46).

Το 1995, το Δανικό Κοινοβούλιο ενέκρινε δέσμη μέτρων για την προστασία του περιβάλλοντος, δυνάμει της οποίας όλες οι επιχειρήσεις υποχρεούνται από το 1998, να καταβάλλουν φόρο επί της ενέργειας που καταναλώνουν για σκοπούς θέρμανσης και την παραγωγή θερμού ύδατος χρήσης.

Επιπλέον, το Δανικό Κοινοβούλιο αύξησε το 1998 περίπου κατά 20% τον ειδικό φόρο κατανάλωσης επί της ηλεκτρικής ενέργειας και των καυσίμων που χρησιμοποιούνται για σκοπούς θέρμανσης και την παραγωγή θερμού ύδατος χρήσης. Η αύξηση αυτή πραγματοποιήθηκε σταδιακά μεταξύ του 1998 και του 2001.

Το 1999, διαπιστώθηκε ότι οι επιχειρήσεις κατέβαλαν φόρους για θέρμανση πολύ υψηλότερους από εκείνους που είχαν προβλεφθεί κατά την έγκριση του καθεστώτος το 1995: το ποσό αυτό έπρεπε να ανέρχεται, το 2000, σε 910 εκατ. DKK (122 εκατ. ευρώ). Σύμφωνα με εκτίμηση που πραγματοποιήθηκε τον Δεκέμβριο του 2000, οι επιχειρήσεις έπρεπε να καταβάλουν το 2000, 1 350 εκατ. DKK (ήτοι 181 εκατ. ευρώ) φόρους για θέρμανση, δηλαδή περίπου 50% επιπλέον από αυτό που είχε προβλεφθεί αρχικά.

Στο πλαίσιο αυτό, το Δανικό Κοινοβούλιο ενέκρινε τον Δεκέμβριο του 1999 [2] έναν νόμο σύμφωνα με τον οποίο οι ενεργοβόρες βιομηχανίες για σκοπούς θέρμανσης και την παραγωγή θερμού ύδατος χρήσης μπορούν να τύχουν μείωσης του φόρου επί των εκπομπών CO2 και επί της ενέργειας. Ωστόσο, κάθε επιχείρηση υποχρεούται να δεσμευτεί να πραγματοποιήσει επενδύσεις για τη βελτίωση της ενεργειακής απόδοσης των εγκαταστάσεών της θέρμανσης και παραγωγής θερμού ύδατος χρήσης.

[2] Η νομική βάση είναι ο νόμος αριθ. 1107 της 29ης Δεκεμβρίου 1999.

Η μείωση του ειδικού φόρου κατανάλωσης ανέρχεται σε 22% του φόρου CO2 /του ενεργειακού φόρου για σκοπούς θέρμανσης και την παραγωγή θερμού ύδατος χρήσης.

>ΘΕΣΗ ΠIΝΑΚΑ>

Οι μειωμένοι συντελεστές που εφαρμόζονται παραμένουν ανώτεροι από τους ελάχιστους συντελεστές που καθορίζονται από την κοινοτική νομοθεσία.

Η διαφοροποίηση αυτή έχει ως στόχο να αντισταθμίσει εν μέρει το γεγονός ότι η φορολογική επιβάρυνση για θέρμανση είναι πολύ υψηλότερη από εκείνη που έχει προβλεφθεί αρχικά κατά την έγκριση της δέσμης των πράσινων μέτρων.

Οι επιχειρήσεις που καταβάλλουν φόρους για θέρμανση άνω του 2% της αύξησης της προστιθέμενης αξίας τους (ήτοι της αξίας των πωλήσεων της επιχείρησης μετά την αφαίρεση των αγορών της επιχείρησης που αντιστοιχεί ωστόσο τουλάχιστον σε 10% των πωλήσεων της επιχείρησης) μπορούν να τύχουν του μειωμένου συντελεστή ειδικού φόρου κατανάλωσης. Σύμφωνα με τις προβλέψεις, 60 έως 80 επιχειρήσεις είναι διατεθειμένες να δεσμευτούν να βελτιώσουν την ενεργειακή τους απόδοση και θα μπορούσαν για το λόγο αυτό να λάβουν την προβλεπόμενη επιδότηση. Πρόκειται για ενεργοβόρες μεταποιητικές βιομηχανίες και επιχειρήσεις που δραστηριοποιούνται στους τομείς του εμπορίου και των υπηρεσιών.

Το καθεστώς αυτό θα οδηγήσει, σύμφωνα με τις προβλέψεις, σε επιδοτήσεις 20 έως 25 εκατ. DKK ετησίως (περίπου 2,7 έως 3,4 εκατ. ευρώ).

Η Επιτροπή αποφάσισε ότι το υπό εξέταση καθεστώς συμβιβάζεται με τους κανόνες στον τομέα των κρατικών ενισχύσεων σε θέματα προστασίας του περιβάλλοντος [3], με εξαίρεση τις ενισχύσεις για τον γεωργικό τομέα, των οποίων πρέπει να εξεταστεί η συμβατότητα .

[3] Απόφαση της Επιτροπής της 6ης Ιουνίου 2001 στην υπόθεση N 840/A/2000 (επιστολή SG (2001) 289001).

Ο Υπουργός Ενέργειας και Περιβάλλοντος εξουσιοδοτείται να ορίσει την ημερομηνία έναρξης ισχύος του νόμου μόλις η Επιτροπή δώσει την έγκρισή της. Η προβλεπόμενη διάρκεια για το καθεστώς αυτό είναι δεκαετής, σύμφωνα με το διάστημα που ενέκρινε η Επιτροπή για τις κρατικές ενισχύσεις.

Το παρόν καθεστώς επιδότησης υποβλήθηκε στην Επιτροπή σύμφωνα με τους κοινοτικούς κανόνες σε θέματα κρατικών ενισχύσεων. Η Επιτροπή ενέκρινε στις 6 Ιουνίου 2001 το εν λόγω καθεστώς δυνάμει των κοινοτικών κατευθυντήριων γραμμών σχετικά με τις κρατικές ενισχύσεις που αφορούν την προστασία του περιβάλλοντος (N 840/A/2000). Το καθεστώς αυτό συμφωνεί εξάλλου με το πλαίσιο των κατευθυντήριων γραμμών σχετικά με τις κρατικές ενισχύσεις που προορίζονται για τον αγροτικό τομέα για τα μέρη του καθεστώτος που εφαρμόζονται στον αγροτικό τομέα.

2. ΑΞΙΟΛΟΓΗΣΗ ΑΠΟ ΤΗΝ ΕΠΙΤΡΟΠΗ

Σύμφωνα με το άρθρο 8, παράγραφος 4, της οδηγίας 92/81/ΕΟΚ, το Συμβούλιο, αποφασίζοντας ομόφωνα έπειτα από πρόταση της Επιτροπής, μπορεί να εξουσιοδοτήσει οποιοδήποτε κράτος μέλος να χορηγήσει περαιτέρω απαλλαγές ή μειώσεις των ειδικών φόρων κατανάλωσης για λόγους ειδικής πολιτικής.

Με επιστολές της 2ας Αυγούστου 2001 και της 11ης Οκτωβρίου 2001, η Δανία, υπέβαλε αίτηση εξουσιοδότησης, σύμφωνα με το άρθρο 8 παράγραφος 4 της οδηγίας 92/81/ΕΟΚ, για την εφαρμογή διαφοροποιημένου συντελεστή ειδικού φόρου κατανάλωσης επί του βαρέως μαζούτ και του πετρελαίου οικιακής χρήσεως που καταναλώνονται από ενεργοβόρες βιομηχανίες για σκοπούς θέρμανσης και την παραγωγή θερμού ύδατος χρήσης.

Σύμφωνα με την προαναφερόμενη οδηγία, τα άλλα κράτη μέλη ενημερώνονται για την εν λόγω αίτηση.

Τα οικονομικά στοιχεία της αίτησης είναι τα ακόλουθα :

>ΘΕΣΗ ΠIΝΑΚΑ>

Οι ελάχιστοι κοινοτικοί συντελεστές που προβλέπονται στα άρθρα 5 και 6 της οδηγίας 92/82/ΕΟΚ τηρούνται.

Επιπλέον, η Επιτροπή προέβη σε εξέταση του μέτρου που γνωστοποίησαν οι δανικές αρχές βάσει των άρθρων 87 και 88 της συνθήκης ΕΚ. Με εξαίρεση τον αγροτικό τομέα, η Επιτροπή συμπέρανε ότι οι υπό εξέταση ενισχύσεις συμβιβάζονται με την κοινή αγορά.

Όσον αφορά τις ενισχύσεις για τον αγροτικό τομέα, το άρθρο 8 παράγραφος 2 στοιχείο στ) της οδηγίας 92/81/ΕΟΚ προβλέπει ιδίως ότι, με την επιφύλαξη άλλων κοινοτικών διατάξεων, τα κράτη μέλη μπορούν να χορηγούν πλήρεις ή μερικές απαλλαγές ή μειώσεις των συντελεστών του ειδικού φόρου κατανάλωσης για τα πετρελαιοειδή τα οποία χρησιμοποιούνται υπό φορολογικό έλεγχο αποκλειστικά στη γεωργία ή την δενδροκομία. Επομένως, δεν απαιτείται παρέκκλιση δυνάμει του άρθρου 8 παράγραφος 4 της προαναφερόμενης οδηγίας για τις διαφοροποιήσεις ειδικών φόρων κατανάλωσης που προβλέπουν οι δανικές αρχές υπέρ των πετρελαιοειδών που χρησιμοποιούνται αποκλειστικά για τη γεωργία. Η χορήγηση των ενισχύσεων στον αγροτικό τομέα εξαρτάται επομένως από την προηγούμενη απόφαση της Επιτροπής σύμφωνα με το άρθρο 87 της Συνθήκης και δεν απαιτείται ειδική εξουσιοδότηση του Συμβουλίου έπειτα από πρόταση της Επιτροπής.

Προκειμένου η Επιτροπή και το Συμβούλιο να μπορέσουν να εξετάζουν τακτικά τις παρεκκλίσεις που χορηγήθηκαν δυνάμει του άρθρου 8 παράγραφος 4 της οδηγίας 92/81/ΕΟΚ και να ασκούν κατάλληλο έλεγχο, η έγκριση για τις ειδικές παρεκκλίσεις περιορίζεται κατά κανόνα το ανώτατο σε διάρκεια 6 ετών.

Τέλος, η Επιτροπή θεωρεί ότι η διαφοροποίηση του ειδικού φόρου κατανάλωσης εντάσσεται στο γενικό πλαίσιο μιας πολιτικής προστασίας του περιβάλλοντος. Η Επιτροπή σημειώνει ιδίως ότι ο μειωμένος συντελεστής ειδικού φόρου κατανάλωσης χορηγείται μόνο σε επιχειρήσεις που δεσμεύονται να βελτιώσουν την ενεργειακή τους απόδοση.

3. ΑΠΟΦΑΣΗ

Σύμφωνα με το άρθρο 8, παράγραφος 4 της οδηγίας 92/81/ΕΟΚ, το Συμβούλιο αποφασίζει έπειτα από πρόταση της Επιτροπής ότι η Δανία εξουσιοδοτείται να εφαρμόσει διαφοροποιημένο ειδικό φόρο κατανάλωσης ανώτατου ποσού ύψους 0,0095 ευρώ ανά χλγ για το βαρύ μαζούτ και 0,008 ευρώ ανά λίτρο για το πετρέλαιο οικιακής χρήσεως διάρκειας 6 ετών, από την 1η Φεβρουαρίου 2002.

Οι μειωμένοι συντελεστές ειδικών φόρων κατανάλωσης πρέπει να τηρούν τις υποχρεώσεις που απορρέουν από την οδηγία 92/82/ΕΟΚ του Συμβουλίου, της 19ης Οκτωβρίου 1992 για την προσέγγιση των συντελεστών των ειδικών φόρων κατανάλωσης στα πετρελαιοειδή, και ιδίως τους ελάχιστους συντελεστές που ορίζονται στα άρθρα 5 και 6.

Η πρόταση αυτή δεν αφορά το βαρύ μαζούτ και το πετρέλαιο οικιακής χρήσεως που χρησιμοποιούνται αποκλειστικά για τις χρήσεις που καλύπτονται από το άρθρο 8 παράγραφος 2 στοιχείο στ) της οδηγίας 92/81/CEE.

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ με την οποία εξουσιοδοτείται η Δανία να εφαρμόσει διαφοροποιημένο συντελεστή ειδικού φόρου κατανάλωσης επί του βαρέως μαζούτ και του πετρελαίου οικιακής χρήσεως που χρησιμοποιούνται από ορισμένες επιχειρήσεις, σύμφωνα με το άρθρο 8 παράγραφος 4 της οδηγίας 92/81/ΕΟΚ

(το κείμενο στη δανική γλώσσα είναι το μόνο αυθεντικό)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 92/81/ΕΟΚ του Συμβουλίου, της 19ης Οκτωβρίου 1992, για την εναρμόνιση των διαρθρώσεων των ειδικών φόρων κατανάλωσης που επιβάλλονται στα πετρελαιοειδή [4], και ιδίως το άρθρο 8, παράγραφος 4,

[4] ΕΕ L 316 της 31.10.1992, σ. 12, οδηγία όπως τροποποιήθηκε τελευταία με την οδηγία 94/74/ΕΚ (ΕΕ L 365 της 31.12.1994, σ. 46).

την πρόταση της Επιτροπής,

Εκτιμώντας τα εξής:

(1) Η Δανία ζήτησε την εξουσιοδότηση να εφαρμόσει διαφοροποιημένο συντελεστή ειδικού φόρου κατανάλωσης επί του βαρέως μαζούτ και του πετρελαίου οικιακής χρήσεως που χρησιμοποιούνται από ενεργοβόρες βιομηχανίες για σκοπούς θέρμανσης και την παραγωγή θερμού ύδατος χρήσης, με εξαίρεση τα πετρελαιοειδή που αναφέρονται στο άρθρο 8 παράγραφος 2 στοιχείο στ) της οδηγίας 92/81/ΕΟΚ.

(2) Τα άλλα κράτη μέλη ενημερώθηκαν για την αίτηση της Δανίας.

(3) Η υπό εξέταση διαφοροποίηση σκοπεύει να αντισταθμίσει μερικώς το γεγονός ότι η πραγματική φορολογική επιβάρυνση είναι πολύ υψηλότερη από την προβλεφθείσα κατά την έγκριση των εθνικών μέτρων για την αύξηση των φόρων επί των εκπομπών CO2 και επί της ενέργειας, σχετικά με την κατανάλωση βαρέως μαζούτ και πετρελαίου οικιακής χρήσεως για σκοπούς θέρμανσης και την παραγωγή θερμού ύδατος χρήσης.

(4) Ο μειωμένος συντελεστής χορηγείται στις επιχειρήσεις που δεσμεύονται να βελτιώσουν την ενεργειακή τους απόδοση. Τα οικονομικά στοιχεία της αίτησης είναι τα ακόλουθα:

>ΘΕΣΗ ΠIΝΑΚΑ>

Η εφαρμογή του μηδενικού συντελεστή για το πετρέλαιο οικιακής χρήσεως εγκρίνεται σύμφωνα με το άρθρο 5 παράγραφος 3 δεύτερο εδάφιο της οδηγίας 92/82/ΕΟΚ του Συμβουλίου, της 19ης Οκτωβρίου 1992, για την προσέγγιση των συντελεστών των ειδικών φόρων κατανάλωσης στα πετρελαιοειδή [5]. Στη Δανία, το τέλος ελέγχου ανέρχεται σε 50 DKK (6,7 EUR) ανά 1000 λίτρα πετρελαίου οικιακής χρήσεως.

[5] ΕΕ L 316 της 31.10.1992, σ. 19, οδηγία όπως τροποποιήθηκε τελευταία με την οδηγία 94/74/ΕΚ.

(5) Η διαφοροποίηση του ειδικού φόρου κατανάλωσης που προτείνει η Δανία τηρεί επομένως τους ελάχιστους συντελεστές που προβλέπονται στα άρθρα 5 και 6 της οδηγίας 92/82/ΕΟΚ.

(6) Η αιτηθείσα παρέκκλιση εντάσσεται στο πλαίσιο μιας περιβαλλοντικής πολιτικής. Συγκεκριμένα, ο μειωμένος συντελεστής ειδικού φόρου κατανάλωσης χορηγείται μόνο σε επιχειρήσεις που δεσμεύονται να βελτιώσουν την ενεργειακή τους απόδοση.

(7) Σύμφωνα με τις διαθέσιμες πληροφορίες, με εξαίρεση τον αγροτικό τομέα, η Επιτροπή και το σύνολο των κρατών μελών θεωρούν ότι η εφαρμογή διαφοροποιημένων συντελεστών ειδικού φόρου κατανάλωσης επί του βαρέως μαζούτ και του πετρελαίου οικιακής χρήσεως δεν θα προκαλέσει στρέβλωση του ανταγωνισμού που αντιβαίνει στο κοινό συμφέρον ούτε θα παρεμποδίσει τη λειτουργία της εσωτερικής αγοράς.

(8) Είναι σκόπιμο η διάρκεια των παρεκκλίσεων να είναι χρονικά περιορισμένη. Μία περίοδος έξι ετών, ενδεχομένως ανανεώσιμη, συμβιβάζεται με τις απαιτήσεις της φορολογικής κοινοτικής πολιτικής.

(9) Η Επιτροπή εξετάζει τακτικά τις μειώσεις και τις απαλλαγές, προκειμένου να εξακριβώσει εάν προκαλούν στρέβλωση του ανταγωνισμού, εάν εμποδίζουν τη λειτουργία της εσωτερικής αγοράς και εάν συμβιβάζονται με την κοινοτική πολιτική όσον αφορά την προστασία του περιβάλλοντος,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η Δανία εξουσιοδοτείται να εφαρμόσει, από την 1η Φεβρουαρίου 2002 έως την 31η Ιανουαρίου 2008, διαφοροποιημένο ειδικό φόρο κατανάλωσης στο βαρύ μαζούτ και στο πετρέλαιο οικιακής χρήσεως που χρησιμοποιούνται από ενεργοβόρες βιομηχανίες για σκοπούς θέρμανσης και την παραγωγή θερμού ύδατος χρήσης.

Το ανώτατο ποσό της εγκριθείσας διαφοροποίησης του ειδικού φόρου κατανάλωσης είναι 0,0095 ευρώ ανά χλγ για το βαρύ μαζούτ και 0,008 ευρώ ανά λίτρο για το πετρέλαιο οικιακής χρήσεως.

Άρθρο 2

Οι μειώσεις αυτές των ειδικών φόρων κατανάλωσης που αναφέρονται στο άρθρο 1 πρέπει να τηρούν τις υποχρεώσεις που απορρέουν από την οδηγία 92/82/ΕΟΚ, και ιδίως τους ελάχιστους συντελεστές που προβλέπονται στα άρθρα 5 και 6.

Άρθρο 3

Η παρούσα απόφαση εφαρμόζεται με την επιφύλαξη του άρθρου 8 παράγραφος 2 στοιχείο στ) της οδηγίας 92/81/ΕΟΚ.

Άρθρο 4

Η ισχύς της παρούσας απόφασης λήγει στις 31 Ιανουαρίου 2008.

Άρθρο 5

Η παρούσα απόφαση απευθύνεται στο Βασίλειο της Δανίας.

Βρυξέλλες,

Για το Συμβούλιο

Ο Πρόεδρος